title: Komisjoni rakendusmäärus (EL) 2018/183, 7. veebruar 2018, millega keeldutakse andmast luba formaldehüüdi kasutamiseks funktsionaalrühmadesse „säilitusained“ ja „hügieeniseisundit paremaks muutvad ained“ kuuluva söödalisandina (EMPs kohaldatav tekst )

text:
               8.2.2018

               ET

               Euroopa Liidu Teataja

               L 34/6

         KOMISJONI RAKENDUSMÄÄRUS (EL) 2018/183,
   7. veebruar 2018,
   millega keeldutakse andmast luba formaldehüüdi kasutamiseks funktsionaalrühmadesse „säilitusained“ ja „hügieeniseisundit paremaks muutvad ained“ kuuluva söödalisandina
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eelkõige selle artikli 9 lõiget 2,
   ning arvestades järgmist:

               (1)

               Määruses (EÜ) nr 1831/2003 on sätestatud lubade andmine söödalisandite kasutamiseks loomasöötades ning selliste lubade andmise või andmisest keeldumise põhjused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ alusel lubatud söödalisandite uuesti hindamine (2).

               (2)

               Kooskõlas direktiiviga 70/524/EMÜ anti komisjoni direktiiviga 83/466/EMÜ (3) tähtajatu luba formaldehüüdi (mis kuulub säilitusainete rühma) kasutamiseks lõssis kuni kuue kuu vanuste sigade söödalisandina. Määruse (EÜ) nr 1831/2003 artikli 10 lõike 1 kohaselt kanti see toode seejärel olemasoleva tootena söödalisandite registrisse.

               (3)

               Formaldehüüd (EÜ nr 200-001-8, CASi nr 50-00-0) lisati komisjoni määrusega (EÜ) nr 1451/2007 (4) kehtestatud selliste toimeainete loendisse, mida tuleb hinnata nende võimalikuks lisamiseks Euroopa Parlamendi ja nõukogu direktiivi 98/8/EÜ (5) I, IA või IB lisasse. Kuid Euroopa Parlamendi ja nõukogu määrus (EL) nr 528/2012, (6) millega asendati direktiiv 98/8/EÜ, ei hõlma sööda säilitamiseks kasutatavaid tooteid, millega vähendatakse kahjulikke organisme, eelkõige tooteid, millega vähendatakse sööda saastumist salmonellabakteritega, arvestades, et need tooted kuuluvad määruse (EÜ) nr 1831/2003 reguleerimisalasse. Komisjoni otsuse 2013/204/EL (7) kohaselt on keelatud sööda säilitusainetena kasutatavate ja formaldehüüdi sisaldavate biotsiidide turule laskmine alates 1. juulist 2015. See kuupäev määrati, et tagada vajalik aeg üleminekuks biotsiide reguleerivalt korralt söödalisandite reguleerimisele määruse (EÜ) nr 1831/2003 kohaselt.

               (4)

               Määruse (EÜ) nr 1831/2003 artikli 7 alusel esitati kaks taotlust formaldehüüdi valmistise lubamiseks kõikidele loomaliikidele ette nähtud söödalisandina, et kõnealune söödalisand liigitataks söödalisandite kategooriasse „tehnoloogilised lisandid“ ja funktsionaalrühma „säilitusained“. Kooskõlas määruse (EÜ) nr 1831/2003 artikli 10 lõikega 2 hõlmavad mõlemad taotlused formaldehüüdi kui olemasoleva toote kasutamist lõssis kuni kuue kuu vanustel sigade puhul. Taotlustele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

               (5)

               Määruse (EÜ) nr 1831/2003 artikli 7 alusel esitati ka taotlus formaldehüüdi valmistise lubamiseks sigadele ja kodulindudele ette nähtud söödalisandina, et kõnealune söödalisand liigitataks söödalisandite kategooriasse „tehnoloogilised lisandid“ ja funktsionaalrühma „hügieeniseisundit paremaks muutvad ained“. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

               (6)

               Euroopa Toiduohutusamet („toiduohutusamet“) jõudis oma kahes 28. jaanuaril 2014 (8) esitatud arvamuses ja oma 1. juulil 2014 esitatud arvamuses (9) seoses sihtliikidega järeldusele, et formaldehüüdi valmistis oleks teatavate kontsentratsioonitasemete korral broileritele, munakanadele, jaapani põldvuttidele ja (võõrutatud) põrsastele ohutu, kuid et kõikidele loomaliikidele ja kategooriatele, sealhulgas kõikidele kodulindudele ja sigadele ohutut taset ei saa kindlaks määrata. Peale selle ei olnud kättesaadavate uuringute põhjal võimalik kindlaks teha sihtliikide reproduktsioonile ohutut formaldehüüdi kontsentratsiooni. Toiduohutusamet järeldas ka, et formaldehüüdi valmistis võib olla tõhus säilitusaine ja hügieeniseisundit paremaks muutev aine mikroobide kasvu vähendamiseks salmonellabakteritega saastunud söödas. Ühtlasi järeldas toiduohutusamet nimetatud kolmes arvamuses, et probleeme tekitab formaldehüüdi ohutus kasutajatele. Formaldehüüd on tugevat ärritust põhjustav toksiline aine, mis on tugevatoimeline nahka ja hingamiselundeid sensibiliseeriv aine (sealhulgas kutseastmat põhjustav aine), mis põhjustab ka silmakahjustusi. Toiduohutusamet märkis oma arvamustes, et kuigi paikne ärritus soodustab eeldatavasti tugevalt kantserogeneesi, kutsub formaldehüüd väiksemates paiksetes kontsentratsioonides teadaolevalt esile DNA adukte, mistõttu ei tohiks ettevaatusena lugeda kokkupuudet mitteärritava kontsentratsiooniga täiesti riskivabaks. Toiduohutusamet järeldas, et lisaks ei saa praeguste teadmiste põhjal välistada formaldehüüdiga kokkupuutumise ja leukeemia vahelist põhjuslikku seost. Toiduohutusamet järeldas, et seoses formaldehüüdi valmistise taotletud kasutamisega söödas ei olnud võimalik naha, silmade või hingamiselunditega kokkupuutumise ohutut taset kindlaks määrata. Seetõttu soovitas amet võtta meetmeid tagamaks, et toodet käsitseva isiku hingamisteed, nahk ja silmad on kaitstud formaldehüüdi kasutamisel tekkiva tolmu, udu või auru eest. Ühtlasi soovitas amet kaaluda, kas kehtestatavad ranged kaitsemeetmed kaitseksid kasutajaid tõhusalt. Lisaks kinnitas toiduohutusamet määrusega (EÜ) nr 1831/2003 asutatud referentlabori aruande söödas sisalduva söödalisandi analüüsimeetodi kohta.

               (7)

               Formaldehüüd on liigitatud Euroopa Parlamendi ja nõukogu määruse (EÜ) nr 1272/2008 kohaselt sissehingamisel kantserogeenseks (1B kategooria) ja sugurakkudele mutageenseks (2. kategooria) (10).

               (8)

               Liidu töötervishoiu ja tööohutuse alaste õigusaktide raames töötatakse välja formaldehüüdiga tööl kokkupuutumise piirmäärad. Komisjoni otsusega 2014/113/EL (11) moodustatud töökeskkonna keemiliste mõjurite piirnormide teaduskomitee määras oma 30. juuni 2016. aasta soovituses (12) formaldehüüdile piirmäära selle toimemehhanismi hindamise tulemusena ning kolmepoolne tööohutuse ja töötervishoiu nõuandekomitee (13) vaatas selle seejärel läbi kooskõlas töökeskkonna piirmäärade kehtestamise menetlusega.

               (9)

               Määruse (EÜ) nr 1831/2003 artikli 9 kohaselt tuleb meetmes söödalisandile loa andmise kohta võtta arvesse kõnealuse määruse artikli 5 lõigete 2 ja 3 nõudeid ning ühenduse õigust ja muid vaadeldava küsimusega seotud õiguspäraseid tegureid. Seetõttu tuleb riskijuhtimisotsuse tegemisel formaldehüüdi söödalisandina kasutamiseks loa andmise kohta lähtuda kogu kättesaadavast teabest olemasolevate riskide kohta, eelkõige ühest küljest kasutajatele, eriti töötajatele avalduvate riskide kohta, mis tulenevad formaldehüüdi käsitsemisest, ja teisest küljest loomadele või asjaomaste loomsete saaduste tarbijatele avalduvate riskide kohta, mis võivad tuleneda sellest, et formaldehüüdi söödalisandina ei kasutata.

               (10)

               Kooskõlas liidu töötervishoiu ja tööohutuse alaste õigusaktidega, eelkõige Euroopa Parlamendi ja nõukogu direktiivi 2004/37/EÜ (14) (töötajate kaitse kohta tööl kantserogeenide ja mutageenidega kokkupuutest tulenevate ohtude eest) artikliga 4, peab tööandja vähendama kantserogeeni või mutageeni kasutamist töökeskkonnas, eelkõige asendades selle, kui see on tehniliselt võimalik, aine, segu või protsessiga, mis ei ole selle kasutamistingimustes ohtlik või on vähem ohtlik töötajate tervisele või ohutusele.

               (11)

               Formaldehüüdi käsitsemisest põhjustatud tõsiste riskide tõttu sobib selline asendamine ka kõnealuse söödalisandi puhul, võttes arvesse eesmärki tagada inimeste tervise kaitse ja kasutajate huvide kaitse kõrge tase vastavalt määrusele (EÜ) nr 1831/2003 ning Euroopa Parlamendi ja nõukogu määruses (EÜ) nr 178/2002 sätestatud ettevaatuspõhimõttele (15).

               (12)

               Seoses võimalike alternatiivsete toodetega, millega asendada formaldehüüdi kui funktsionaalrühma „säilitusained“ kuuluvat söödalisandit, on liidus praegu luba antud mitmele samasse funktsionaalrühma kuuluvale söödalisandile.

               (13)

               Seoses võimalike alternatiivsete toodete väljatöötamisega, millega asendada formaldehüüdi kui funktsionaalrühma „hügieeniseisundit paremaks muutvad ained“ kuuluvat söödalisandit, (16) uuritakse praegu võimalusi arendada välja söödalisandeid, mis vähendaksid sööda mikrobioloogilist saastumist ohutult ja tõhusalt. Ühele söödalisandile on selles funktsionaalrühmas juba luba antud (17) ning kuigi sellel on teistsugune toimemehhanism, loetakse seda seetõttu alternatiivseks aineks bakteriaalsete patogeenide, sealhulgas Salmonella spp. vähendamiseks söödas, põhjustamata formaldehüüdi kasutamisest tulenevaid probleeme seoses kasutajate ohutusega. Selle funktsionaalrühma söödalisanditele loa saamiseks on esitatud mitu taotlust ning neid hinnatakse määruse (EÜ) nr 1831/2003 kohaselt. Peale selle võivad ka muud lubatud söödalisandid parandada loomsete toodete kvaliteeti enteropatogeenidega, nagu Salmonella spp., saastumise vähendamise teel.

               (14)

               Lisaks võimalusele kasutada söödas soovitud eesmärkidel formaldehüüdi asemel alternatiivseid tooteid aitab ennetava lähenemisviisina sööda ohutust ja kvaliteeti parandada Euroopa Parlamendi ja nõukogu määrusega (EÜ) nr 183/2005 (18) ette nähtud hügieeninõuete ja heade tavade rakendamine söödaahelas. Selle raames on ette nähtud konkreetsed hügieenimeetmed sööda salmonellabakteritega saastumise ohjeldamiseks ja ennetamiseks ning saastunud sööda töötlemiseks.

               (15)

               Eeltoodust järeldub, et võttes arvesse formaldehüüdi kahjulikku mõju selle aine käsitsejate tervisele, lähtudes töötajate tervise kaitsmisel ettevaatuspõhimõttest ning arvestades asjaolu, et formaldehüüdi kavandatavateks kasutamisviisideks söödas on olemas alternatiivseid tooteid ja meetmeid, millega ei kaasne samu probleeme inimeste tervisele, ei korva formaldehüüdi eelised sellega seotud terviseriske. Seetõttu ei ole määruse (EÜ) nr 1831/2003 artiklis 5 ettenähtud tingimused täidetud ning loa andmisest formaldehüüdi kui söödalisandi kasutamiseks säilitusainena ja hügieeniseisundit paremaks muutva ainena tuleks keelduda.

               (16)

               Kuna formaldehüüdi edasine kasutamine võib ohustada inimeste tervist, tuleb funktsionaalrühma „säilitusained“ kuuluv ning kuni kuue kuu vanuste sigade puhul lõssis kasutatav söödalisand ja seda sisaldavad eelsegud niipea kui võimalik turult eemaldada. Praktilistel kaalutlustel tuleks siiski ette näha piiratud üleminekuperiood asjaomaste toodete varude turult kõrvaldamiseks, et ettevõtjad saaksid nõuetekohaselt järgida turult kõrvaldamise kohustust. Selle tulemusena tuleks võimaldada ka piiratud ajavahemik seda söödalisandit või eelsegu sisaldava lõssi ja seda lõssi sisaldava segasööda eemaldamiseks turult, et arvestada nende toodete kasutamist söödaahelas.

               (17)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Loa andmisest keeldumine
   Loa andmisest formaldehüüdi kasutamiseks loomade söödalisandina söödalisandite kategoorias „tehnoloogilised lisandid“ ning funktsionaalrühmades „säilitusained“ ja „hügieeniseisundit paremaks muutvad ained“ keeldutakse.
   Artikkel 2
   Turult kõrvaldamine
   1.   Söödalisandite kategooriasse „tehnoloogilised lisandid“ ja funktsionaalrühma „säilitusained“ kuuluva söödalisandi formaldehüüdi olemasolevad varud kasutamiseks lõssis kuni kuue kuu vanuste sigade puhul ning seda lisandit sisaldavate eelsegude varud kõrvaldatakse turult niipea kui võimalik ja hiljemalt 28. maiks 2018.
   2.   Lõikes 1 osutatud söödalisandit või eelsegusid sisaldav lõss ja sellist lõssi sisaldav segasööt, mis on toodetud enne 28. maid 2018, kõrvaldatakse turult niipea kui võimalik ja hiljemalt 28. augustiks 2018.
   Artikkel 3
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. veebruar 2018

            Komisjoni nimel

            president

         Jean-Claude JUNCKER

      (1)  ELT L 268, 18.10.2003, lk 29.

      (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

      (3)  Neljakümne kolmas komisjoni (28. juuli 1983. aasta) direktiiv 83/466/EMÜ, millega muudetakse nõukogu direktiivi 70/524/EMÜ (söödalisandite kohta) lisasid (EÜT L 255, 15.9.1983, lk 28). Söödalisandi keemilist kirjeldust täpsustati komisjoni 8. juuli 1985. aasta direktiiviga 85/429/EMÜ, millega muudeti nõukogu direktiivi 70/524/EMÜ (söödalisandite kohta) lisasid (EÜT L 245, 12.9.1985, lk 1).

      (4)  Komisjoni 4. detsembri 2007. aasta määrus (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta (ELT L 325, 11.12.2007, lk 3).

      (5)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).

      (6)  Euroopa Parlamendi ja nõukogu 22. mai 2012. aasta määrus (EL) nr 528/2012, milles käsitletakse biotsiidide turul kättesaadavaks tegemist ja kasutamist (ELT L 167, 27.6.2012, lk 1).

      (7)  Komisjoni 25. aprilli 2013. aasta otsus 2013/204/EL, milles käsitletakse tooteliiki 20 kuuluvates toodetes kasutatava formaldehüüdi kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA ja IB lisasse (ELT L 117, 27.4.2013, lk 18).

      (8)  EFSA Journal 2014;12(2):3561 ja EFSA Journal 2014;12(2)3562.

      (9)  EFSA Journal 2014;12(7):3790.

      (10)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

      (11)  Komisjoni 3. märtsi 2014. aasta otsus 2014/113/EL, millega asutatakse töökeskkonna keemiliste mõjurite piirnormide teaduskomitee ning tunnistatakse kehtetuks otsus 95/320/EÜ (ELT L 62, 4.3.2014, lk 18).

      (12)  SCOEL/REC/125. Kättesaadav aadressil: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  Tööohutuse ja töötervishoiu nõuandekomitee moodustati nõukogu 22. juuli 2003. aasta otsusega 2003/C 218/01, millega moodustatakse tööohutuse ja -tervishoiu nõuandekomitee (ELT C 218, 13.9.2003, lk 1).

      (14)  Euroopa Parlamendi ja nõukogu 29. aprilli 2004. aasta direktiiv 2004/37/EÜ töötajate kaitse kohta tööl kantserogeenide ja mutageenidega kokkupuutest tulenevate ohtude eest (kuues üksikdirektiiv nõukogu direktiivi 89/391/EMÜ artikli 16 lõike 1 tähenduses) (ELT L 158, 30.4.2004, lk 50).

      (15)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

      (16)  See funktsionaalrühm on moodustatud tehnoloogilise ja teadusliku arendustegevuse tulemusena kooskõlas komisjoni 9. detsembri 2015. aasta määrusega (EL) 2015/2294, millega muudetakse Euroopa Parlamendi ja nõukogu määrust (EÜ) nr 1831/2003 seoses söödalisandite uue funktsionaalrühma loomisega (ELT L 324, 10.12.2015, lk 3).

      (17)  Komisjoni 1. juuni 2017. aasta rakendusmäärus (EL) 2017/940, milles käsitletakse loa andmist sipelghappe kasutamiseks kõikide loomaliikide söödalisandina (ELT L 142, 2.6.2017, lk 40).

      (18)  Euroopa Parlamendi ja nõukogu 12. jaanuari 2005. aasta määrus (EÜ) nr 183/2005, millega kehtestatakse söödahügieeni nõuded (ELT L 35, 8.2.2005, lk 1).


title: Komisjoni rakendusmäärus (EL) 2018/185, 7. veebruar 2018, millega muudetakse rakendusmäärust (EL) nr 540/2011 seoses toimeaine penflufeeni heakskiitmise tingimustega (EMPs kohaldatav tekst )

text:
                  8.2.2018

                  ET

                  Euroopa Liidu Teataja

                  L 34/13

            KOMISJONI RAKENDUSMÄÄRUS (EL) 2018/185,
      7. veebruar 2018,
      millega muudetakse rakendusmäärust (EL) nr 540/2011 seoses toimeaine penflufeeni heakskiitmise tingimustega
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
      ning arvestades järgmist:

                  (1)

                  Komisjoni rakendusmäärusega (EL) nr 1031/2013 (2) kiideti toimeainena heaks penflufeen ning lisati see komisjoni rakendusmääruse (EL) nr 540/2011 (3) lisa B ossa. Heakskiit anti üksnes seemnekartuli mugulate töötlemisele enne muldapanemist või selle ajal, kusjuures ühel ja samal põllul võib penflufeeniga töödeldud kartuleid mulda panna üks kord igal kolmandal aastal.

                  (2)

                  Vastavalt määruse (EÜ) nr 1107/2009 artikli 7 lõikele 1 esitas toimeaine tootja Bayer CropScience AG määratud referentliikmesriigile Ühendkuningriigile 13. mail 2014 taotluse penflufeeni heakskiitmise tingimuste muutmiseks, et võimaldada selle kasutamist muude seemnete puhul. Toimikus kirjeldati ainult odra ja nisu puhul kasutamist. Kõnealuse määruse artikli 9 lõike 3 kohaselt teatas Ühendkuningriik taotlejale, muudele liikmesriikidele, Euroopa Toiduohutusametile (edaspidi „toiduohutusamet“) ja komisjonile 16. juunil 2014, et taotlus on vastuvõetav.

                  (3)

                  Määratud referentliikmesriik hindas kooskõlas määruse (EÜ) nr 1107/2009 artikli 4 sätetega toimeaine penflufeeni uut kasutusviisi seoses selle võimaliku mõjuga inimeste ja loomade tervisele ning keskkonnale ning esitas komisjonile ja toiduohutusametile 5. augustil 2015 esialgse hindamisaruande. Kõnealuse määruse artikli 12 lõike 3 kohaselt nõuti taotlejalt lisateavet. Ühendkuningriik hindas lisateavet ja esitas komisjonile ja toiduohutusametile 8. juulil 2016 ajakohastatud esialgse hindamisaruande.

                  (4)

                  3. novembril 2016 esitas toiduohutusamet komisjonile oma järelduse (4) selle kohta, kas toimeaine penflufeeni uued kasutusviisid vastavad määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas penflufeeni käsitleva hindamisaruande esialgse lisandi ja määruse eelnõu alalisele taime-, looma-, toidu- ja söödakomiteele 23. jaanuaril 2017.

                  (5)

                  Taotlejal paluti esitada märkusi läbivaatamisaruande lisandi kohta.

                  (6)

                  Vähemalt ühe kõnealust toimeainet sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et taimekaitsevahendi kasutamisel seemnete või muu külvatava või istutatava paljundusmaterjali puhul on täidetud määruse (EÜ) nr 1107/2009 artiklis 4 sätestatud heakskiitmisnõuded. Seepärast on asjakohane tühistada penflufeeni kasutamispiirang, mille kohaselt tohib seda kasutada vaid seemnekartuli mugulatel, ning lubada kasutada seda ka muude seemnete ja paljundusmaterjali puhul.

                  (7)

                  Määruse (EÜ) nr 1107/2009 artikli 13 lõike 2 kohaselt koostoimes artikliga 6 ning teaduse ja tehnika arengut arvestades on vajalik ja asjakohane muuta heakskiitmise tingimusi, jättes teatavad tingimused ja piirangud alles, ning nõuda taotlejalt esimeses heakskiitmismenetluses esitatud kinnitava teabe esitamist.

                  (8)

                  Rakendusmäärusega (EL) nr 1031/2013 nõuti, et taotleja esitaks kahe aasta jooksul pärast kõnealuse määruse jõustumist kinnitava teabe lindudele avalduva pikaajalise ohu kohta. Kuna taotleja esitas kõnealused andmed toimikus, millega taotleti toimeaine penflufeeni heakskiidu tingimuste muutmist, loetakse see nõue täidetuks. Liikmesriigid peaksid seda uut teavet kasutama ja vajaduse korral kontrollima penflufeeni sisaldavatele toodetele antud riiklikke lubasid.

                  (9)

                  Rakendusmäärusega (EL) nr 1031/2013 nõuti samuti, et komisjonile esitataks teave kaubanduslikult toodetud tehnilise materjali näitajate kohta. Kuna Ühendkuningriik hindas kõnealuseid andmeid toimeaine penflufeeni heakskiidu tingimuste muutmise menetluse osana, loetakse see nõue täidetuks.

                  (10)

                  Seepärast tuleks rakendusmääruse (EL) nr 540/2011 lisa vastavalt muuta.

                  (11)

                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Rakendusmääruse (EL) nr 540/2011 muutmine
      Rakendusmääruse (EL) nr 540/2011 lisa muudetakse vastavalt käesoleva määruse lisale.
      Artikkel 2
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 7. veebruar 2018

               Komisjoni nimel

               president

            Jean-Claude JUNCKER

         (1)  ELT L 309, 24.11.2009, lk 1.

         (2)  Komisjoni 24. oktoobri 2013. aasta rakendusmäärus (EL) nr 1031/2013, millega kiidetakse heaks toimeaine penflufeen vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 283, 25.10.2013, lk 17).

         (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

         (4)  EFSA Journal 2016; 14(11):4604. Kättesaadav internetis: www.efsa.europa.eu.

         LISA
         Rakendusmääruse (EL) nr 540/2011 lisa B osas asendatakse penflufeeni käsitlevas 55. reas veeru „Erisätted“ tekst järgmisega:

            „A OSA
            Loa võib anda üksnes seemne ja muu paljundusmaterjali töötlemiseks enne külvamist või istutamist või selle ajal; ühel ja samal põllul võib kasutada üks kord igal kolmandal aastal.
            B OSA
            Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toiduahela ja loomatervishoiu alalises komitees 15. märtsil 2013 penflufeeni kohta lõplikult vormistatud läbivaatamisaruande järeldusi, eelkõige selle I ja II liidet, ning alalises taime-, looma-, toidu- ja söödakomitees 13. detsembril 2017 penflufeeni kohta lõplikult vormistatud läbivaatamisaruande lisandit ning eriti selle I ja II liidet.
            Üldhindamisel pööravad liikmesriigid erilist tähelepanu järgmisele:

                        a)

                        käitlejate kaitse;

                        b)

                        pikaajaline oht lindudele;

                        c)

                        põhjavee kaitse, kui toimeainet kasutatakse tundliku mullastiku ja/või tundlike kliimatingimustega piirkonnas;

                        d)

                        jääkidele pinnavees, mida joogiveena kasutamise eesmärgil juhitakse ära piirkonnast, kus kasutatakse penflufeeni sisaldavaid tooteid.

                  Vajaduse korral hõlmavad kasutustingimused riskivähendusmeetmete võtmist.
            Kui penflufeen klassifitseeritakse Euroopa Parlamendi ja nõukogu määruse (EÜ) nr 1272/2008 (*1) kohaselt 2. kategooria kantserogeenseks aineks, peab taotleja esitama kinnitava teabe metaboliidi M01 (3-hüdroksübutüülpenflufeen) võimaliku mõju kohta põhjaveele. Kõnealune teave tuleb komisjonile, liikmesriikidele ja toiduohutusametile esitada kuue kuu jooksul alates kõnealuse aine kohta tehtud klassifitseerimisotsusest teavitamisest.


title: Komisjoni rakendusmäärus (EL) 2018/200, 9. veebruar 2018, millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas

text:
               10.2.2018

               ET

               Euroopa Liidu Teataja

               L 38/11

         KOMISJONI RAKENDUSMÄÄRUS (EL) 2018/200,
   9. veebruar 2018,
   millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 31. juuli 2015. aasta otsust (ÜVJP) 2015/1333, mis käsitleb piiravaid meetmeid seoses olukorraga Liibüas ja millega tunnistatakse kehtetuks otsus 2011/137/ÜVJP (1),
   võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011, (2) eriti selle artikli 20 punkti b,
   ning arvestades järgmist:

               (1)

               Määruse (EL) 2016/44 V lisas on loetletud laevad, mille ÜRO sanktsioonide komitee on kandnud loetellu vastavalt ÜRO Julgeolekunõukogu resolutsiooni 2146 (2014) punktile 11. Määruse (EL) 2016/44 alusel on neil laevadel keelatud muu hulgas laadida, transportida ja lossida Liibüast pärit toornaftat ja siseneda liidu territooriumil asuvatesse sadamatesse.

               (2)

               ÜRO Julgeoleknõukogu komitee muutis 2. veebruaril 2018 laeva CAPRICORN identifitseerimisandmeid selliste laevade loetelus, mille suhtes kohaldatakse piiravaid meetmeid. Seepärast tuleks määruse (EL) 2016/44 V lisa vastavalt muuta.

               (3)

               Käesoleva määrusega kehtestatud meetmete mõjususe tagamiseks peaks käesolev määrus jõustuma viivitamata,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2016/44 V lisa muudetakse vastavalt käesoleva määruse lisale.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. veebruar 2018

            Komisjoni nimel

            presidendi eest

            välispoliitika vahendite talituse direktor

      (1)  ELT L 206, 1.8.2015, lk 34.

      (2)  ELT L 12, 19.1.2016, lk 1.

      LISA
      Määruse (EL) 2016/44 V lisa muudetakse järgmiselt.
      Kanne

                     „1.

                     Nimi: CAPRICORN
                     Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 pikendas komitee 18. jaanuaril 2018 kõnealuse kande kehtivust ning see kehtib kuni 17. aprillini 2018, kui komitee seda vastavalt resolutsiooni 2146 punktile 12 varem ei tühista. Lipuriik: teadmata.

                        Lisateave

                     Loetellu kantud 21. juulil 2017. IMO: 8900878. 21. septembri 2017. aasta seisuga asus laev rahvusvahelistes vetes Araabia Ühendemiraatide ranniku lähedal.“

      asendatakse järgmisega:

                     „1.

                     Nimi: NADINE
                     Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 pikendas komitee 18. jaanuaril 2018 kõnealuse kande kehtivust ning see kehtib kuni 17. aprillini 2018, kui komitee seda vastavalt resolutsiooni 2146 punktile 12 varem ei tühista. Lipuriik: Belau.

                        Lisateave

                     Loetellu kantud 21. juulil 2017. IMO: 8900878. 19. jaanuari 2018. aasta seisuga asus laev Masqați kandis Omaani ranniku lähedal, kuid väljaspool riigi territoriaalmerd.“


title: Nõukogu rakendusmäärus (EL) 2018/197, 9. veebruar 2018, millega rakendatakse määruse (EÜ) nr 1183/2005 (millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud) artiklit 9

text:
               10.2.2018

               ET

               Euroopa Liidu Teataja

               L 38/2

         NÕUKOGU RAKENDUSMÄÄRUS (EL) 2018/197,
   9. veebruar 2018,
   millega rakendatakse määruse (EÜ) nr 1183/2005 (millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud) artiklit 9
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 18. juuli 2005. aasta määrust (EÜ) nr 1183/2005, millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud, (1) eriti selle artiklit 9,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 18. juulil 2005 vastu määruse (EÜ) nr 1183/2005.

               (2)

               ÜRO Julgeolekunõukogu resolutsiooni 1533 (2004) alusel loodud ÜRO Julgeolekunõukogu komitee lisas 1. veebruaril 2018 neli isikut selliste isikute ja üksuste loetellu, kelle suhtes kohaldatakse piiravaid meetmeid. Nimetatud isikud tuleks seetõttu lisada määruse (EÜ) nr 1183/2005 I lisasse. Kuna kaks kõnealust isikut olid juba kantud nimetatud määruse Ia lisasse, tuleks nad nimetatud määruse Ia lisast välja jätta ning kanda nimetatud määruse I lisasse.

               (3)

               Määruse (EÜ) nr 1183/2005 I ja Ia lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1183/2005 I lisa muudetakse vastavalt käesoleva määruse I lisale.
   Artikkel 2
   Määruse (EÜ) nr 1183/2005 Ia lisa muudetakse vastavalt käesoleva määruse II lisale.
   Artikkel 3
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. veebruar 2018

            Nõukogu nimel

            eesistuja

         E. ZAHARIEVA

      (1)  ELT L 193, 23.7.2005, lk 1.

      I LISA
      Määruse (EÜ) nr 1183/2005 I lisa a osas esitatud loetellu kantakse järgmised isikud.

                     „32.

                     Muhindo Akili Mundos (teiste nimedega: a) Charles Muhindo Akili Mundos; b) Akili Muhindo; c) Muhindo Mundos)

               Ametinimetus: a) KDV relvajõudude (FARDC) kindral, 31. brigaadi komandör; b) FARDCi brigaadikindral.
         Sünniaeg: 10. november 1972
         Sünnikoht: Kongo Demokraatlik Vabariik
         Kodakondsus: Kongo Demokraatlik Vabariik
         ÜRO poolt loetellu kandmise kuupäev: 1. veebruar 2018
         Muu teave: Muhindo Akili Mundos on FARDCi kindral, 31. brigaadi komandör. Ta määrati FARDCi Beni ja Lubero piirkondade tegevüksuse komandöriks, sealhulgas osales ta 2014. aasta septembris demokraatlike liitlasvägede (Allied Democratic Forces, ADF) vastases operatsioonis Sukola I. Ta oli sellel ametikohal kuni 2015. aasta juunini. Lisaks ohustab ta ÜRO Julgeolekunõukogu resolutsiooni 2293 punkti 7 alapunkti e kohaselt KDVs rahu, stabiilsust ja julgeolekut.
         Lisateave sanktsioonide komitee esitatud kirjeldavast kokkuvõttest loetellu kandmise põhjuste kohta:
         Loetellu kandmise põhjus:
         Muhindo Akili Mundos kanti loetellu 1. veebruaril 2018 vastavalt resolutsiooni 2293 (2016) punkti 7 alapunktis e sätestatud kriteeriumidele, mida kinnitati resolutsiooniga 2360 (2017).
         Lisateave:
         Muhindo Akili Mundos oli Kongo sõjaväekomandör, kes vastutas ADFi vastaste sõjaliste operatsioonide eest operatsiooni Sukola I kestel 2014. aasta augustist kuni 2015. aasta juunini. Mundose juhitud FARDCi üksus ei sekkunud, et takistada ADFi poolt toime pandud inimõiguste rikkumisi, sealhulgas tsiviilelanike vastu suunatud rünnakuid. Mundos värbas kohalike relvastatud rühmituste endisi võitlejaid ja varustas neid, et nad osaleksid ADFi korraldatud kohtuvälistes hukkamistes ja massimõrvades.
         Samal ajal, kui ta oli FARDCi Sukola I operatsiooni ülem, juhtis Mundos ka ADFi allrühmituse ADF-Mwalika üht fraktsiooni ja toetas neid. ADF-Mwalika pani Mundose juhtimisel toime rünnakuid tsiviilelanike vastu. Mundose alluvuses olnud FARDCi võitlejad andsid nende operatsioonide ajal ADF-Mwalikale täiendavat tuge.

                     33.

                     Guidon Shimiray Mwissa

               Sünniaeg: 13. märts 1980
         Sünnikoht: Kigoma, Walikale, Kongo Demokraatlik Vabariik
         ÜRO poolt loetellu kandmise kuupäev: 1. veebruar 2018
         Muu teave: Lõpetas Mpofi humanitaarkeskkooli; 16-aastaselt liitus She Kasikila juhitud relvarühmitusega; ühines koos Kasikilaga FARDCiga, nende rühmitusest sai pataljon S3; 2007. aastal sai vigastada ning liitus seejärel Mai Mai Simbaga, mille juht oli tol ajal „Mando“; osales 2008. aastal NDC loomisel, temast sai Aigle Lemabé brigaadi ülema asetäitja. Lisaks ohustab ta ÜRO Julgeolekunõukogu resolutsiooni 2293 punkti 7 alapunkti g kohaselt KDVs rahu, stabiilsust ja julgeolekut.
         Lisateave sanktsioonide komitee esitatud kirjeldavast kokkuvõttest loetellu kandmise põhjuste kohta:
         Loetellu kandmise põhjus:
         Guidon Shimiray Mwissa kanti loetellu 1. veebruaril 2018 vastavalt resolutsiooni 2293 (2016) punkti 7 alapunktis g sätestatud kriteeriumidele, mida kinnitati resolutsiooniga 2360 (2017).
         Lisateave:
         „Kindral“ Guidon Shimiray Mwissa lõi rühmitusest Nduma defense du Congo (NDC) lahku ning moodustas 2014. aastal oma rühmituse NDC-R.
         Guidon Shimiray Mwissa juhitud NDC-R värbab lapssõdureid ning kasutab neid relvakonfliktides. NDC-Ri süüdistatakse ka inimõiguste rikkumistes idaprovintsides ning ebaseaduslike maksude pealesurumises kullakaevanduspiirkondades, samuti saadud tulu kasutamises relvade ostmiseks, millega rikuti KDV vastu kehtestatud relvaembargot.

                     34.

                     Lucien Nzambamwita (teise nimega: André Kalume)

               Sünniaeg: 1966
         Sünnikoht: Nyagitabire, Ruvune sektor, Kinyami kommuun, Byumba prefektuur, Rwanda
         Kodakondsus: Rwanda
         ÜRO poolt loetellu kandmise kuupäev: 1. veebruar 2018
         Muu teave: ÜRO Julgeolekunõukogu resolutsiooni 2293 punkti 7 alapunkti j kohaselt ohustab ta KDVs rahu, stabiilsust ja julgeolekut.
         Lisateave sanktsioonide komitee esitatud kirjeldavast kokkuvõttest loetellu kandmise põhjuste kohta:
         Loetellu kandmise põhjus:
         Lucien Nzambamwita kanti loetellu 1. veebruaril 2018 vastavalt resolutsiooni 2293 (2016) punkti 7 alapunktis j sätestatud kriteeriumidele, mida kinnitati resolutsiooniga 2360 (2017).
         Lisateave:
         Lucien Nzambamwita (teise nimega André Kalume) on KDVs tegutsevate Rwanda demokraatlike vabastusjõudude (FDLR) sõjaline ülem. FLDR õõnestab KDVs rahu, julgeolekut ja stabiilsust ning vastutab inimõiguste rikkumiste, sealhulgas tsiviilelanike ründamiste ja tapmiste eest. Resolutsiooni 1533 alusel moodustatud komitee kehtestas 31. detsembril 2012 FDLRi vastased sanktsioonid.

                     35.

                     Gédéon Kyungu Mutanga Wa Bafunkwa Kanonga

               Amet: Katanga mässuliste juht
         Sünniaeg: 1974
         Sünnikoht: Manono territoorium, Katanga provints (praegune Tanganyika provints)
         ÜRO poolt loetellu kandmise kuupäev: 1. veebruar 2018
         Muu teave: Gédéon Kyungu kuulub Balubakati etnilisse rühma. Pärast põhikooli lõpetamist Likasis ja keskkooli lõpetamist Manonos omandas ta kraadi pedagoogikas. 1999. aastal ühines ta Maï Maï liikumisega, juhtides alates 2003. aastast nende ühte kõige aktiivsemat rühmitust Katanga provintsis. 2006. aastal pöördus ta ÜRO rahuvalvajate poole, et integreeruda desarmeerimise, demobiliseerimise ja taasintegreerimise kaudu. 2011. aastal põgenes ta vanglast ning andis end üles 2016. aasta oktoobris. ÜRO Julgeolekunõukogu resolutsiooni 2293 punkti 7 alapunkti e kohaselt ohustab ta KDVs rahu, stabiilsust ja julgeolekut.
         Lisateave sanktsioonide komitee esitatud kirjeldavast kokkuvõttest loetellu kandmise põhjuste kohta:
         Loetellu kandmise põhjus:
         Gédéon Kyungu Mutanga Wa Bafunkwa Kanonga kanti loetellu 1. veebruaril 2018 vastavalt resolutsiooni 2293 (2016) punkti 7 alapunktis e sätestatud kriteeriumidele, mida kinnitati resolutsiooniga 2360 (2017).
         Lisateave:
         Kui Gédéon Kyungu Mutanga oli ajavahemikul 2011–2014 relvastatud rühmituse Bakata Katanga (teise nimega Kata Katanga) juht, osales ta inimõiguste raskete rikkumiste toimepanemises, nagu tsiviilisikute tapmised ja rünnakud nende vastu, eelkõige Katanga piirkonna maapiirkondades. Rühmituse Bakata Katanga juhina, mis on süüdi inimõiguste rasketes rikkumistes ja sõjakuritegudes, sealhulgas rünnakutes tsiviilelanike vastu KDV kaguosas, ohustab Gédéon Kyungu Mutanga KDVs rahu, stabiilsust ja julgeolekut.“

      II LISA
      Järgmiste isikute kanded jäetakse määruse (EÜ) nr 1183/2005 Ia lisa A osast välja:

                     „9.

                     Gédéon Kyungu Mutanga;

                     13.

                     Muhindo Akili Mundos“.


title: Komisjoni rakendusmäärus (EL) 2018/198, 7. veebruar 2018, millega tunnistatakse kehtetuks rakendusmäärus (EL) nr 716/2012 teatavate kaupade klassifitseerimise kohta kombineeritud nomenklatuuris

text:
               10.2.2018

               ET

               Euroopa Liidu Teataja

               L 38/7

         KOMISJONI RAKENDUSMÄÄRUS (EL) 2018/198,
   7. veebruar 2018,
   millega tunnistatakse kehtetuks rakendusmäärus (EL) nr 716/2012 teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) ning eelkõige selle artikli 57 lõiget 4 ja artikli 58 lõiget 2,
   ning arvestades järgmist:

               (1)

               Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja võtta meetmed teatavate kaupade klassifitseerimise kohta.

               (2)

               Rakendusmäärusega (EL) nr 716/2012 (3) klassifitseeris komisjon kahte liiki kapslites oleva ternespiimapulbri kombineeritud nomenklatuuris rubriiki 1901„mujal nimetamata toiduained rubriikidesse 0401–0404 kuuluvatest kaupadest, mis ei sisalda kakaod või sisaldavad kakaod alla 5 % massist arvestatuna täiesti rasvavabalt“. Tooteid ei klassifitseeritud kombineeritud nomenklatuuri rubriiki 2106, sest komisjon leidis, et rubriigi 1901 sõnastus kirjeldas kõnealuseid tooteid täpsemalt kui rubriigi 2106 sõnastus.

               (3)

               Rakendusmäärusega (EL) 2017/1343 (4) lisas komisjon kombineeritud nomenklatuuri gruppi 19 lisamärkuse 4, tagamaks, et teatavate söödavate toiduvalmististe klassifitseerimisel järgitaks Euroopa Liidu Kohtu õiguspraktikat. Kombineeritud nomenklatuuri grupi 19 uue lisamärkuse 4 kohaselt tuleb rakendusmääruses (EL) nr 716/2012 käsitletud, kapslites olev ternespiimapulber klassifitseerida rubriiki 2106.

               (4)

               Selleks et vältida lahknevusi kapslites oleva ternespiimapulbri tariifsel klassifitseerimisel ning tagada liidus kombineeritud nomenklatuuri ühetaoline kohaldamine, tuleks rakendusmäärus (EL) nr 716/2012 kehtetuks tunnistada.

               (5)

               Käesoleva määrusega ette nähtud meetmed on kooskõlas tolliseadustiku komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärus (EL) nr 716/2012 tunnistatakse kehtetuks.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. veebruar 2018

            Komisjoni nimel

            presidendi eest

            maksunduse ja tolliliidu peadirektoraadi

            peadirektor

         Stephen QUEST

      (1)  ELT L 269, 10.10.2013, lk 1.

      (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

      (3)  Komisjoni 30. juuli 2012. aasta rakendusmäärus (EL) nr 716/2012 teatavate kaupade klassifitseerimise kohta kombineeritud nomenklatuuris (ELT L 210, 7.8.2012, lk 6).

      (4)  Komisjoni 18. juuli 2017. aasta rakendusmäärus (EL) 2017/1343, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 186, 19.7.2017, lk 1).


title: Komisjoni rakendusmäärus (EL) 2018/507, 26. märts 2018, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa

text:
               27.3.2018

               ET

               Euroopa Liidu Teataja

               L 83/11

         KOMISJONI RAKENDUSMÄÄRUS (EL) 2018/507,
   26. märts 2018,
   millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti e,
   ning arvestades järgmist:

               (1)

               Määrusega (EMÜ) nr 2658/87 kehtestati kaupade nomenklatuur (edaspidi „kombineeritud nomenklatuur“), mis on esitatud kõnealuse määruse I lisas.

               (2)

               Õiguskindluse huvides on vaja täpsustada grupi 15 toodetest valmistatud kapslite, tablettide, pastillide ja pillide klassifikatsiooni.

               (3)

               Vastavalt Euroopa Liidu Kohtu otsusele liidetud kohtuasjades C-410/08–C-412/08 (2) tuleb toidulisanditena kasutamiseks ettenähtud toiduvalmistised, mis koosnevad peamiselt taimsest või loomsest õlist ja lisatud vitamiinidest ning esitatakse tollile väljamõõdetud doosidena (kapslid), klassifitseerida rubriiki 2106 („Mujal nimetamata toiduvalmistised“).

               (4)

               Selles kohtuotsuses selgitas Euroopa Kohus, et asjaomaste kaupade esitusvorm on otsustav faktor, mis osutab nende funktsioonile toidulisandina, kuna see määrab toiduvalmististe doseerimise, absorbeerumisviisi ja koha, kus neid oletatakse toimet avaldavat. Järelikult määravad nii toidulisandi kattekest kui ka sisu ära asjaomaste kaupade kasutuse ja olemuse. Asjaolu, et toiduvalmististe koostisosadeks olevad toorained kuuluvad osaliselt kombineeritud nomenklatuuri rubriikidesse 1515 ja 1517, ei takista nende klassifitseerimist rubriiki 2106. CN-rubriigid 1515 ja 1517 ei võimalda võtta arvesse kaupade seda omadust.

               (5)

               Tariifsel klassifitseerimisel võib esineda probleeme, kui klassifitseeritakse muid 15. grupi toodetest tehtud toiduvalmistisi, mis oma koostiselt ja otstarbelt on samalaadsed nimetatud kohtuotsuse kõnealuste toodetega, sisaldades väljamõõdetud doose ja mis esitatakse kapslite, tablettide, pastillide või pillidena.

               (6)

               Harmoneeritud süsteemi selgitavates märkustes tõdetakse rubriigi 2106 osas, et sellesse rubriiki kuuluvad vitamiinide ja mõnikord vähesel määral rauaühendite lisanditega valmistised, mida sageli nimetatakse toidulisanditeks ning mis on pakendis märkega, et need on mõeldud üldise tervisliku seisundi ja hea enesetunde säilitamiseks.

               (7)

               Grupi 15 toodetest valmistatud toidulisandid, mis esitatakse tollile doseerituna, näiteks kapslite, tablettide, pastillide ja pillidena, ei kuulu sellesse gruppi, sest nende spetsiifiline esitusvorm osutab nende funktsioonile toidulisanditena. Toidulisandid on väga erilaadi toiduvalmistised, mida mainitakse ainult rubriigi 2106 kohta käivates harmoneeritud süsteemi selgitavates märkustes ja mis tavaliselt esitatakse tollile väljamõõdetud doosidena. Järelikult toidulisandina mõeldud toiduvalmistised, mis on doseeritud ja valmistatud 15. grupi toodetest, ei vasta ühegi selle grupi rubriigi nõuetele ning tuleks klassifitseerida rubriiki 2106.

               (8)

               Kombineeritud nomenklatuuri määratlustes tuleks õiguskindluse huvides kajastada eelpool nimetatud kohtupraktikat. Seda on osaliselt saavutatud komisjoni rakendusmäärusega (EL) nr 698/2013 (3) gruppi 21 lisamärkuse 5 ja komisjoni rakendusmäärusega (EL) 2017/1343 (4) gruppi 19 lisamärkuse 4 sisseviimisega. Nende eelnevate meetmete järjepidevuse ja ühtsuse tagamiseks tuleks vastav lisamärkus sisse viia ka gruppi 15.

               (9)

               Seepärast tuleks kombineeritud nomenklatuuri teise osa 15. gruppi lisada uus lisamärkus, et tagada ühetaoline tõlgendamine kogu liidus.

               (10)

               Seepärast tuleks määrust (EMÜ) nr 2658/87 vastavalt muuta.

               (11)

               Käesoleva määrusega ettenähtud meetmed on kooskõlas tolliseadustiku komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2658/87 I lisas esitatud kombineeritud nomenklatuuri teise osa 15. gruppi lisatakse järgmine lisamärkus 5:

                  „5.

                  Sellesse gruppi ei kuulu grupi 15 toodetest valmistatud toidulisandid, mis esitatakse tollile väljamõõdetud doosidena, näiteks kapslite, tablettide, pastillide ja pillidena ning mis on mõeldud kasutamiseks toidulisanditena. Toidulisandi põhiomadus ei tulene üksnes selle koostisosadest, vaid ka erilisest esitusvormist, mis osutab selle funktsioonile toidulisandina, kuna see määrab doseerimise, absorbeerumisviisi ja koha, kus neid oletatakse toimet avaldavat. Sellised toidulisandid tuleb klassifitseerida rubriiki 2106, kui neid ei ole mujal nimetatud.“

   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. märts 2018

            Komisjoni nimel

            president

         Jean-Claude JUNCKER

      (1)  EÜT L 256, 7.9.1987, lk 1.

      (2)  Kohtuotsus, 17.12.2009, Swiss Caps AG, C-410/08–C-412/08, ECLI:EU:C:2009:794.

      (3)  Komisjoni 19. juuli 2013. aasta rakendusmäärus (EL) nr 698/2013, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 198, 23.7.2013, lk 35).

      (4)  Komisjoni 18. juuli 2017. aasta rakendusmäärus (EL) 2017/1343, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 186, 19.7.2017, lk 1).